google/wiki40b huggingface dataset:
Metrionella

Utseende

Middelsstore, ovale, blanke, gulbrunlige (i alle fall på døde eksemplarer) skjoldbiller. Antennene er trådformede og middels lange. Kroppen er egentlig ganske normalt proporsjonert, med pronotum og dekkvingene er noe utvidet mot sidene slik at de helt dekker oversiden, både hodet og beina er skjult under dette skjoldet. Med utvidelsen blir kroppsformen oval. Pronotum er rundet, dekkvingenes "skuldre" noe spisst framskytende. Oversiden er ganske fint punktert.

Levevis

Både larvene og de voksne (imago) billene lever av å spise blad på næringsplanten. De voksne (imago) sitter tett inntil planten og det store flate halsskjoldet og dekkvingene gjør at billen kan være svært vanskelig å oppdage, og det er vanskelig for rovdyr å nå den sårbare undersiden. Larvene gjemmer seg gjerne under et tak av gammel avføring og planterester som er festet til den fremoverbøyde bakkroppsspissen. I alle fall noen av artene lever på planter i vindelfamilien.

Utbredelse

Slekten er vidt utbredt i den Neotropiske økosonen.
Trigonopeplus

Utseende

Middelsstore, kraftige, gråbrune trebukker. Kroppen er kort og bred. Antennene er lengre enn kroppen, ganske tynne. Pronotum har en kraftig tann i midten. Dekkvingene er tilsmalnende bakover med markerte "skuldre" og har vanligvis store, svarte flekker.

Utbredelse

Slekten er utbredt i Sør-Amerika (kjent fra Fransk Guyana, Brasil og Peru).
Macaouniversitetet

Macaouniversitetet (kinesisk: 澳門大學, pinyin: Àomén dàxué, Universidade de Macau, UM), tidligere kalt  Østasiauniversitet (Dōngyà Dàxué 東亞大學, Universidade de Ásia de Leste, ble grunnlagt i  1981 som det da eneste universitet i Macao. 
Kansler for er Macaos chief executive Edmund Ho og rektor er Iu Vai Pan (2007).
Universitetets campus er på øya Taipa, og har ekspandert dramatisk under regionens dramatiske økonomiske vekst og også som følge satsninger etter Portugals overlevering av Macao til Folkerepublikken Kina i  1999. Studenttallet økte fra flere hundre i 1980-årene til over 10,000 i 2019. I samme perioden er de lokale macaoeres andel av studentmassen økt fra 39% til 90%.
Finnhvalslekten

Beskrivelse

De ekte finnhvalene (finnhvalslekten) er hurtige svømmere som har en slank, strømlinjet torpedolignende kropp. Alle har en rekke lengdefurer på undersiden av kroppen som går fra munnen og bakover til navlen (bortsett fra seihvalen, som har kortere furer). Disse gjør at munnen kan utvide seg veldig når hvalen spiser.

Utbredelse

Finnhvaler finnes over hele verden: Blå-, finn-, knøl-, sei- og vågehval har bestander i alle verdenshavene; og de to brydehvalartene finner man i Atlanterhavet, Stillehavet og Indiahavet, kun fraværende fra Arktis og Antarktis.

Habitat

De fleste finnhvaler oppholder seg på åpent havet: unntaket er brydehvalene (som vanligvis kan finnes nær land året rundt). Merkelig nok er det de største og de minste artene som gjerne oppholder seg i de kaldeste havene; finnhvaler pleier ikke å gå så nær iskanten; og seihvaler holder seg helst til tempererte farvann på den nordlige halvkule.

Atferd

De fleste finnhvaler parrer seg i temperert vann i løpet av vinteren og migrerer mot varmere strøk som er rike på plankton og krill i den korte polarsommeren.
Rizhao kullkraftverk

Rizhao kullkraftverk er et kullkraftverk i provinsen Shandong i det nordlige Kina. Det har en installert produksjonskapasitet på 700 MW fordelt på 2 turbiner. Anlegget stod ferdig i 2000.
Bell X-16

Design

X-16 var fra begynnelsen av et svært vanskelig prosjekt. Spesifikasjonene fra USAF var at det skulle kunne flys i 70 000 fots høyde (over 21 000 meter) og ha en rekkevidde på 4 800 km uten etterfylling av drivstoff. For å klare disse kravene måtte flyet ha lav vekt og stort vingespenn, noe som gjorde at vingene og flyskroget ble svært fleksible. Selv om flyene aldri ble bygd, bidro X-16-prosjektet med fremskritt i strukturdesign av lettvekts fly, og var også pådriver for utviklingen av høytflyvnings-versjonen av jetmotoren J57. Denne jetmotoren ble forøvrig brukt i nettopp Lockheed U-2, som var medvirkende årsak til at X-16 ble kansellert.
Kvaløyseter

Kvaløyseter er ei grend i Flatanger i Trøndelag, omkring 18 km vest for kommunens administrasjonssted Lauvsnes og 5 km sørvest for tettstedet Vik.
Vevstype

Vevstype defineres av hvilke antigener som finnes på overflaten av cellene i en organisme. Antigenene presenteres på overflaten av cellene av vevsforlikelighetsantigenkomplekset MHC (engelsk: Major Histocompatibility Complex), som hos mennesket kalles humant levkocyttantigen (HLA).

Funksjon

Vevstypen er nødvendig for at organismens celler skal kunne skille mellom egne og fremmede celler. Dette er nyttig bl.a. for immunforsvaret.
Hospitalskip

Et hospitalskip er et skip som er utrustet for behandling og transport av syke og sårede, som et flytende sykehus. Hospitalskip drives ofte av marinene i ulike land, som en del av de militære styrkene.
Det er en krigsforbrytelse å angripe hospitalskip som er riktig merket og ikke benyttes til militære formål, med fiendtlige mariner har rett til å borde slike skip for inspeksjoner.
Stein Johnson

Biografi

Johnson vokste opp i Bergen, og var blant annet med i buekorps. Her deltok han i en kappgangkonkurranse mellom buekorpsene i Bergen 1932 hvor han vant den første pokalen. 
Han var OL-deltager i diskos i 1948 , der han fikk åttendeplass, og i 1952 der han ikke ble kvalifisert for finalen. Han fikk femteplass under EM i friidrett 1946, og fjerdeplass under EM i friidrett 1950. Personlig rekord er 50,33 m, kastet i 1952.
Ved vitenskapelig anlagt, nøyaktig trening brakte han i 1963 norske skøyteløpere opp i en tidligere ukjent yteevne, noe som resulterte i rekorder og resultater, omtalt som «den norske skøyterevolusjonen». For eksempel vant de norske løperne Nils Aaness, Knut Johannesen, Per Ivar Moe, og Magne Thomassen firedobbelt i EM i 1963. 
Johnson var trener for den norske kajakkfireren med Egil Søby, Steinar Amundsen, Tore Berger og Jan Johansen som vant gull i padling under OL 1968 i Mexico by. De ble også europamestre i 1969, verdensmestre i 1970 og fikk bronsemedalje under OL 1972 i München.
Johnson var trener for syklisten Knut Knudsen som vant gull i 4000 meter forfølgelsesritt i OL 1972 og i VM 1973. Johnson var også rådgiver for Dag Otto Lauritzen.
Johnson var også trener for Eirik Kvalfoss i skiskyting da han opplevde motgang på midten av 1980-tallet. Kvalfoss kom tilbake og ble verdensmester på 20 km i 1989.
Johnson døde på dagen 50 år etter den første samlinga han hadde med skøytelandslaget, den 28. april 1962 på Helsfyr Hotell i Oslo, en hendelse som er betegnet som "starten på skøyterevolusjonen i Norge".

Utmerkelser

Johnson mottok Kongens fortjenstmedalje i gull og Egebergs ærespris
, begge i 2005, og han mottok Idrettsgallaens hederspris i 2006.

Familie

Johnson var nevø av den svenske OL-deltageren Sonja Johnsson som deltok i svømming under Sommer-OL 1912 i Stockholm.
Anders Samuelsen

Bakgrunn

Anders Samuelsen er sønn av gymnaslærer og folketingsmedlem Ole Samuelsen og husholdningslærer Anna Holm. Kultur- og kirkeminister og folketingsmedlem Mette Bock (født Samuelsen) er hans søster. Anders Samuelsens foreldre skiltes da sønnen var seks år gammel, og moren ble senere gift med en prest på Samsø, hvor gutten vokste opp sammen med en yngre bror. Søsteren og to andre brødre ble værende hos faren i Horsens. Anders Samuelsen fikk et svært dårlig forhold til sin stefar, som han mener bedrev psykisk terror. Til tross for at han var en populær gymnaslærer, fikk faren alkoholproblemer som følge av en familietragedie, skilsmissen og nederlag i et folketingsvalg. Anders Samuelsen møtte etter sigende opp i stefarens begravelse for å «sikre at det kom nok jord oppå». Derimot har han kalt faren sitt største politiske forbilde.
Han gikk folkeskolen i Hobro og Tranebjerg, tok studentereksamen ved katedralskolen i Viborg i 1986, og ble kandidat i statsvitenskap fra Aarhus Universitet i 1993. Han har to sønner med ungdomskjæresten, som han var gift med mellom 1992 og 2009.

Politiker

Samuelsen var konsulent og prosjektkoordinator ved døvehøyskolen Castberggård før han gikk inn i politikken på heltid i 1998. I 1994 manglet Radikale Venstre en folketingskandidat i Horsens, og henvendte seg til Ole Samuelsen og spurte om noen av hans barn var aktuelle. Han foreslo den da 26 år gamle sønnen Anders.
Anders Samuelsen møtte første gang i Folketinget som vararepresentant for kulturminister Elsebeth Gerner Nielsen 1998–2001, og siden 2001 har han vært innvalgt på eget mandat. Samuelsen trådte midlertidig ut av Folketinget mens han i årene 2004–2007 var medlem av Europaparlamentet, der han var tilsluttet Alliansen av liberale og demokrater for Europa. I 2007 dannet han partiet Ny Alliance sammen med Naser Khader og Gitte Seeberg. I 2008 skiftet partiet navn til Liberal Alliance og fikk et mer rendyrket liberalistisk program. Samuelsen overtok som partiets leder idet Khader trakk seg ut av partiet. 
I 2016 ledet Samuelsen partiet inn i en regjeringsdannelse sammen med Venstre og Det Konservative Folkeparti med Lars Løkke Rasmussen som statsminister. Samuelsen utnevnt til utenriksminister.
Ved Liberal Alliances valgnederlag i 2019 mistet Anders Samuelsen sitt eget mandat i Folketinget, og trakk seg som partileder.
Trøste & Bære

Trøste & Bære er en norsk humor- og musikkgruppe bestående av Bjørn Anders Hermundstad (født 13. april 1960, død 5. mai 2016) og Trond Amlie (født 23. juli 1959) under pseudonymene Barry Bære og Trond Trøste. 
I ungdommen spilte de to sammen med blant andre Ingar Amlien i rockebandet 018 som gav ut en LPen Stengte Dører på Kirkelig Kulturverksted i 1984. Platen ble ingen stor kommersiell suksess, og bandet ble etter hvert oppløst. I 1990 ga Hermundstad og Amlie ut sin første single «Villttoo sää pää kÿlla mi» på Slagerfabrikken. Singel nummer to «Jag är inte sjuk (jag är bara svensk)» ble en stor hit i Norge, og debutalbumet Sammen på livet kom samme høst og solgte 10 000 enheter. Oppfølgeren Full Pakke kom høsten 1992 og inneholdt hiten «Drita full før Drøbaksundet» samt «Siste gutten i klassen». 
Duoen har siden gitt ut til sammen syv album. Størst kommersiell suksess hadde de med samlealbumet Greitest Hits fra 1997 som inneholdt kjempehiten «Røkke & Gjelsten & I». Dette albumet solgte til platina. Trøste & Bære har hele tiden søkt å holde en høy musikalsk kvalitet på sin musikk og har benyttet dyktige musikere og produsenter. Trøste & Bære har siden 1992 vært på plateselskapet Tylden & Co. AS.
Unge Frustrerte Menn

Unge Frustrerte Menn var et rockeband fra Bergen. 
Det ble etablert i 1991 og ble oppløst i 2002. Debutalbumet kom i 1991 og het Slanger og snegler. Det siste musikkalbumet deres het Solen titter frem – de beste sangene. Til tross for at de er oppløst og ikke har utgitt noe nytt materiale siden 2000, gjenforenes de hvert år for å avholde den tradisjonelle romjulskonserten 2.juledag. I 2009 ble det markert at det var tiende året på rad at de hadde konsert på utestedet Ricks på denne datoen.
Fraunhofer-linje

Fraunhofer-linjer er de mørke absorpsjonslinjene i sollysets spektrum. Disse linjene ble første gang observert av Wollaston (1802), men falt i glemmeboken til Joseph von Fraunhofer observerte dem på nytt i 1814, og da i et betydelig større antall. Bokstavene ved de ulike linjene i spekteret er individuelle merker som Fraunhofer valgte for identifisering.
Fraunhofer-linjene ble også inngående studert av Anders Jonas Ångström. Han definerte strålingens bølgelengder i enheten ångstrøm. 1 ångstrøm tilsvarer 0,0001 µm.

Oppdagelse

I 1802 ble den engelske kjemikeren William Hyde Wollaston den første personen til å merke seg utseendet til et antall absorpsjonslinjer i solspektret. I 1814 gjenoppdaget Fraunhofer linjene uavhengig og begynte en systematisk studie og nøye måling av bølgelengdene til disse linjene. I alt kartla han over 570 linjer, og tilordnet bokstavene A–K til de viktigste trekkene og andre bokstaver til svakere linjer. Moderne observasjoner av sollys kan oppdage mange tusen linjer.
Cirka 45 år senere la Kirchhoff og Bunsen merke til at flere fraunhoferske linjer sammenfaller med karakteristiske emisjonslinjer identifisert i spektrene av oppvarmede grunnstoffer. Det ble korrekt sluttet at mørke linjer i solspektret er forårsaket av absorpsjon av grunnstoffer i solatmosfæren.
Aemnestus

Utseende

En liten (4 millimeter), avlangt oval, glatt bladbille, mørk med kobberaktig eller grønnlig metallglans. Hannen har forstørrede mandibler. Antennene er gulrøde, tynne og nesten så lange som kroppen. Pronotum er litt bredere enn dekkvingene, rundet. Dekkvingene e ensten jevnbrede med fine punktrader.

Levevis

Både larvene og de voksne (imago) er planteetere.

Utbredelse

Arten er bare kjent fra Assam.
ILife

Programmene

iLife bestod av disse programmene i den siste versjonen fra 2011:

iPhoto

Programvare for å holde oversikt over og redigere bilder. Man kan også bestille fotoalbum fra iphoto. Apple har bekreftet at de vil avslutte utviklingen av iPhoto-programvaren, i tillegg til det profesjonelle bilderedigeringsverktøyet Apperture, til fordel for en ny programvare basert på Bilder-appen i iOS på iPhone, iPad og iPod Touch.

iMovie

Programvare for redigering av film.

GarageBand

Programvare for redigering av musikk, samt muligheter for å lære instrumenter.

iWeb

iWeb var en enkel programvare for å lage nettsider. Man slapp å kode nettsiden selv. Programmet er utfaset og videreutvikles i dag ikke av Apple. Nettsider som bruker programvaren i dag vil ikke kunne fortsette å bruke programvaren.

iDVD

Programvare for å lage DVD-menyer og brenning av DVD-er. Finnes i dag kun på eldre Mac-maskiner med CD-ROM. Ble faset ut som en følge av at Apple ikke lengre produserer maskiner med CD-ROM.

Opprinnelse

Etter at Steve Jobs returnerte til Apple som CEO begynte han å posisjonere Macintoshen som navet i sin visjon om den den digitale livsstilen. Den opprinnelige iMacen var det første steget i utviklingen av dette konseptet. Ikke bare ga den Macintosh et nytt utseende, men den forandret datamaskinen generelt ved at andre PC-produsenter også begynte å forandre på design og utseendet på sine maskiner. For å møte behovene til mulige kjøpere av Macintosh utenom Apples kjernekunder innen design, grafisk bransje og medieindustrien, har Apple utviklet et voksende antall høykvalitets forbrukerorienterte programmer med en distinkt gjennomført utseende og brukergrensesnitt. Utviklingen av iPod og dens store popularitet i markedet for bærbare musikkspillere, sammen med iTunes og iTunes Music Store, har hjulpet Apple til å komme tilbake som et av de viktigste firmaene i PC-markedet.
De første versjonene av iMovie, iTunes, iPhoto, iDVD, GarageBand og iWeb ble pulisert i den rekkefølgen. De første tre programmene var opprinnelig tilgjengelige gratis fra Apples nettsider, mens iDVD var tilgjengelig bare sammen med maskiner som hadde SuperDrive (kombinert CD/DVD leser/brenner).
I januar 2003 ble pakken satt sammen og fikk navnet iLife.
ISO 3166-2:KY

ISO 3166-2:KY er Caymanøyenes del av ISO 3166-2, som er del av ISO 3166-standarden utgitt av International Organization for Standardization, som definerer koder for navna til hovedinndelingene (f.eks. delstater eller fylker) av alle land med kode i ISO 3166-1.
Det er for tiden ikke definert noen ISO 3166-2-koder for Caymanøyene.
Caymaynøyenes ISO 3166-1 alfa-2-kode er KY.
Mosse Jørgensen

Biografi

Mosse Jørgensen ble døpt Margit Goll og var datter av vinagent Sven Thorvald Goll (1868–1946) og sanger Margit Kaspara Jensen (1885–1921). 
Jørgensens familie ville ikke at hun skulle gå på gymnaset. Med ettårig handelsskole kunne hun raskere skaffe familien inntekter, mente faren. Etter å ha fullført handelsskolen i 1937 arbeidet hun som kontordame i åtte år. Men etter at hun giftet seg med arkitekt Kurt Jørgensen i 9. januar 1943, oppmuntret ektemannen henne til å ta videre utdannelse, og hun begynte på latinlinjen på Haagaas Artiumskursus, og tok eksamen artium sommeren 1945. Hun studerte historie, norsk og pedagogikk, og etter pedagogisk seminar ble hun adjunkt i 1953.
1953–57 var Mosse Jørgensen hjemmearbeidende husmor med to små barn. Deretter arbeidet hun ett år som kontordame i NRK. 10. juli 1957 ble Jørgensen den første kvinne som leste Dagsnytt-meldingene på NRK Radio. 
1958–67 startet hun sin lærerkarriere ved Nordstrand høyere skole. Det dominerende miljøet på Nordstrand var konservativt, både pedagogisk og politisk. En studietur til København brakte henne blant annet til Bagsværd Lilleskole. Her opplevde hun for første gang en skole som praktiserte en pedagogikk hun kunne tro på og som hadde en struktur som forløste det hun gjennom mange år hadde slitt med å få til på Nordstrand. Besøket ble en avgjørende inspirasjon for det som siden skulle bli Forsøksgymnaset i Oslo. 
Møtet med den danske Friskole 70, nå Ryparken Lille skole, var vesentlig for utviklingen av ideen om en ny skole i Norge. Friskole 70 bygget på den tysk-danske pedagogen Peter Petersens ideer, og kalles en jenaplanskole. Sverige har hatt en tilsvarende skole i Säffle, og i andre europeiske land finnes tallrike jenaplanskoler.
Etter et år som rådgiver på Apalløkka ungdomsskole 1971–72 arbeidet hun som lærer ved Avdeling XVI på Ullevål sykehus 1972–86 og som pedagog ved Gaustad sykehus, psykiatrisk ungdomsteam 1986–88. 
Mosse Jørgensen var medlem av Folkeskolekomiteen av 1963, som utredet den 9-årige grunnskole. I perioden1961–1963 var hun medlem av sentralstyret i det nystartede Sosialistisk Folkeparti, og var seinere også aktiv i Sosialistisk Venstreparti. Hun satt i Oslo skolestyre 1972–1975 og i Oslo bystyre 1992–1994. Hun var leder i organisasjonen Lære for Livet 1980–1990, og fra 2000 ledet hun Forum Ny Skole, en organisasjon som arbeider for å opprette offentlige friskoler.
Hun mottok Kongens fortjenstmedalje i gull i 1991, St. Hallvard-medaljen i 1993 og Ole Brumm-prisen i 1998 for «etter beste evne å ha utvist en brummsk livsholdning i sitt virke».

Ettermæle

I 2018 ble flere bygninger og auditorier ved OsloMet gitt nye navn. OsloMet har en tradisjon med å gi bygningene navn etter historiske personer, og da primært kvinner som har betydd mye for fagområder ved universitetet. Et av auditoriene på campus Pilestredet ble gitt navnet Mosse Jørgensens auditorium, og ligger i Anna Sethnes hus (P42).
Rättschef

Rättschef (norsk: rettssjef) er tittelen på en upolitisk tilsatt embedsmann i det svenske Regeringskansliet som blant annet har ansvar for at forslag til lover og andre dokumenter blir utarbeidet og at de er juridisk korrekte og enhetlige. I visse departementer er samme person både rättschef og ekspedisjonssjef. Utrikesdepartementets rättschef har et særskilt ansvar for å følge folkerettslige saker av vekt og representerer Sverige i saker for internasjonale domstoler der Sverige er part, for eksempel Den europeiske unions domstol, Den europeiske menneskerettsdomstol og de menneskerettighetskomiteene i De forente nasjoner som tillater individuelle klagesaker.
Lars Andreas Lunde

Karriere

Lunde er sivilingeniør i marin teknikk fra NTH fra 1988 og siviløkonom fra NHH fra 1993. Mellom 1993 og 2000 var Lunde ansatt som førstekonsulent i  Statistisk sentralbyrå.

Politisk karriere

Lars Andreas Lunde har vært leder av Høyres Studenterforbund 1991–1992 og medlem av Høyres sentralstyre.
Lunde var fra 2001 frem til utnevnelsen som statssekretær rådgiver for energi- og miljøfraksjonen i Høyres stortingsgruppe.
BMW 8-serie

BMW 8-serie er kostbare sportsbiler fra tyske BMW.

Første serie

Første serie (BMW E31, 1990–99) var etterfølger til 6-serie coupe. Den var  BMWs dyreste og laget i kun 30 000 eksemplarer, 840Ci med 4-liters V8, og 850i/Ci med V12.  Utgaven 850Csi (1992–96) var lettere og raskere. 
I 2004 ble en ny versjon av BMW 6-serie lansert så kundene fikk en luksuriøs coupe på den måten.

Andre serie

Andre serie (2018–) kan fås som coupe (G15) enten med bensin M850i eller diesel 840d, begge med firehjulsdriften xDrive. Senere kommer cabriolet (G14) og firedørs gran coupe (G16). Den lages i Dingolfing sammen med de noe større BMW 7-serie og basert på konseptbil fra 2017. Den kommer med reversing assistant som husker de siste 50 meterne.
Erik Nyström

Johan Erik Nyström (født 5. september 1842, død 3. juli 1907) var en svensk dr. fil, misjonær, forfatter, oversetter, politiker og leksikonmann. Han jobbet fra 1887 som misjonær i Algerie, og døde til slutt der. Han oversatte Det nye testamentet til arabisk. Nyström skrev under pseudonymene Clericus Eremita og Johannes Baptista. Han utgav også egne salmebøker.
Nyström er representert med egne salmer og oversettelser både i Svenska Kyrkan sine salmebøker fra 1937 og 1986, samt i flere frikirkelige salmebøker i Sverige. I Norge er han representert med en salme i Salmer 1997 og Norsk salmebok 2013.
Liberalisme (internasjonal politikk)

Den sosiologiske liberalisme

Denne understreker at statene ikke sikkert er de eneste aktører i internasjonale relasjoner. Transnasjonale relasjoner fra folk til folk eller mellom grupper i ulike land, spiller også en betydelig rolle. Således fant Karl Deutsch ut at jo mer kommunikasjon det var mellom samfunn, jo større var sannsynligheten for fredelig samkvem. Den sosiologiske liberalismen er fokusert på oppstanden av fellesskapsfølelser som penetreres internasjonale grenser. Noen sosiologiske liberale, for eksempel James Rosenau finner likefrem at staten vil bli en av de mindre betydningsfulle fellesskapene.

Avhengighetsliberalisme

Denne teorien oppfordrer til gjensidig avhengighet mellom land og folk. Gjennom historien har stater forsøkt å få makt ved hjelp av militære styrker og territoriell ekspansjon. Men industrialiserte land kan oppnå større gevinster gjennom intern utvikling og utenrikshandel. Det er rett og slett blitt dyrere å bruke makt (på grunn av statenes bedre forsvar), og det er mindre å tjene på bruk av makt. Robert Keohane og Joseph Nye mener at avhengighet har ført til at statene ikke lenger bare (eller primært) har relasjoner mellom statsoverhoder. I komplekse samfunn er det snakk om skiftende enheter, avhengig av hvilken type kommunikasjon det er snakk om. Teorien er nært knyttet til Niklas Luhmann sin systemteori.

Institusjonell liberalisme

Denne form for liberalisme vektlegger internasjonale institusjoner positive effekt på verdenssamfunnet. Dette skjer fordi internasjonale institusjoner er autonome aktører som kan lette samarbeidet mellom stater. («Institusjoner» betyr i denne sammenhengen ikke bare organisasjoner, men også slike uformelle regler). Jo flere autonome institusjoner og høyere oppløsning nivået de har, jo mer institusjonelt knyttet er verden, og de mindre behøver stater å trenge å frykte hverandres handlinger.

Republikansk liberalisme

Denne grenen hevder at liberale demokratier er å foretrekke fremfor andre politiske systemer. Mer spesifikt mener de republikanske liberale at demokratier ikke går til krig med hverandre. Argumentet lagt frem av Immanuel Kant på slutten av 1700-tallet, og ble reargumentert av Dean Babst i 1964. Jo flere demokratier det finnes i verden, jo større er sannsynligheten altså for en fredeligere verden. Dette skyldes, ifølge Michael Doyle, at liberale demokratier internt tar avgjørelser med fredelige midler. Demokratier går ikke til krig mot andre demokratier fordi innbyggerne ikke vil akseptere en slik beslutning. Det er også viktig å notere seg at innbyggernes fundamentale rettigheter (assosieringsfrihet, ytringsfrihet, med mere) blir sikret, uavhengig av flertallets avgjørelser.
B.Z.

B.Z. (forkortelse for Berliner Zeitung, et navn som ikke lenger brukes) er en boulevardavis i Berlin som utgis av Ullstein-Verlag, et heleiet datterselskap av Axel Springer AG. Avisen ble grunnlagt 1. oktober 1877. Det er den største avisen som dekker Berlin med et opplag på vel over 200 000.
Den må ikke forvekles med avisen Berliner Zeitung.